FI Euroopan unionin virallinen lehti CE 259/56

Komission vuotuinen toimintastrategia 2009

P6_TA(2008)0174

Euroopan parlamentin päätöslauselma 24. huhtikuuta 2008 komission toimintastrategiasta vuodeksi 2009

(2009/C 259 E/09)

Euroopan parlamentti, joka

— ottaa huomioon komission tiedonannon toimintastrategiasta vuodeksi 2009 (KOM(2008)0072),

— ottaa huomioon komission tiedonannon vuoden 2008 lainsäädäntö- ja työohjelmasta (KOM(2007)0640),

— ottaa huomioon työjärjestyksen 103 artiklan 4 kohdan,

A. ottaa huomioon, että parlamentin rakenteellinen vuoropuhelu komission kanssa on tärkeä toimielinten välinen työvaihe sekä vuoden 2008 lainsäädäntö- ja työohjelman täytäntöönpanon että vuoden 2009 lainsäädäntö- ja työohjelman laatimisen ja muotoilemisen kannalta,

B. toteaa, että rakenteellinen vuoropuhelu olisi siksi käytävä ajoissa, jotta voidaan keskittyä Euroopan unionin tärkeimpien strategisten tavoitteiden määrittelyyn vuodeksi 2009,

Kasvu ja työllisyys

1. korostaa jälleen kerran Lissabonin strategian tinkimättömän täytäntöönpanon merkitystä ja painottaa taloudellisen, sosiaalisen ja ympäristöön liittyvän edistyksen keskinäistä riippuvuutta dynaamisen ja innovatiivisen kestävän talouden luomisessa;

2. panee tyytyväisenä merkille pienille ja keskisuurille yrityksille (pk-yritykset) vihdoinkin annettavan tuen, joka perustuu tulevaan pienyrityksiä koskevaan eurooppalaiseen säädökseen (European Small Business Act); pitää pienyrityksiä koskevaa säädöstä erittäin tärkeänä strategiana pk-yritysten tukemiseksi; toteaa lisäksi, että pk-yritysten tukemiseksi mahdollisimman asianmukaisella tavalla tarvitaan rahoituskehys ja lainsäädäntö; varoittaa kuitenkin näiden välineiden väärinkäytöstä kansallisten markkinoiden sulkemisessa, millä vähennetään Euroopan kilpailukykyä ja kuluttajien valintamahdollisuuksia; kehottaa jälleen komissiota antamaan yksityisen eurooppayhtiön perussääntöä koskevan lainsäädäntöehdotuksen;

3. pitää myönteisenä, että tärkeiden tavaroiden ja palvelujen markkinoita seurataan järjestelmällisemmin ja integroidummin pyrkien yksilöimään nykyiset ongelmat; toteaa, että tähän saattaa sisältyä kilpailualan tutkimuksia ja että tämän ei pitäisi tapahtua pk-yritysten tai sisämarkkinoilla tarjottavien tuotteiden ja palvelujen kirjon kustannuksella; panee merkille komission aikomuksen mukauttaa tavaroiden sisämarkkinoiden alakohtainen lainsäädäntö uuteen lainsäädäntökehykseen, mutta kehottaa jälleen komissiota valvomaan lainsäädännön täytäntöönpanoa ja noudattamista jäsenvaltioissa, ja kehottaa kiinnittämään huomiota siihen, että yleisestä tuoteturvallisuudesta annetun direktiivin 2001/95/EY (1) arvioinnin ohella tarvitaan kokonaisvaltainen arviointi; kehottaa seuraamaan jatkuvasti keskeisten sisämarkkinadirektiivien, erityisesti palveluista sisämarkkinoilla annetun direktiivin 2006/123/EY (2), saattamista osaksi kansallista lainsäädäntöä ja kehittämään edelleen sisämarkkinoiden välineitä;

4. antaa tunnustusta vuoden 2007 sisämarkkinakatsauksen jatkotoimille ja aloitteelle komission ja jäsenvaltioiden jaetuista kumppanuuksista sisämarkkinalainsäädännön soveltamiseksi ja sen noudattamisen valvomiseksi; panee merkille ehdotukset useiden ’uuden lähestymistavan’ direktiivien muuttamiseksi tavaroiden sisämarkkinoiden uudistamiseksi; pyytää komissiota jatkamaan toimia jäsenvaltioiden yhteistyön parantamiseksi tällä alalla; pitää kuitenkin valitettavana, että lainsäädäntöehdotuksia ei ole yhdenmukaistettu konkreettisesti sisämarkkinoiden alalla; korostaa keskinäisen tunnustamisen ja kohdennetun harmonisoinnin merkitystä tavaroiden ja palveluiden sisämarkkinoiden toteuttamisessa;

5. katsoo, että Lissabonin strategian kunnianhimoisten tavoitteiden saavuttaminen edellyttää uutta lähestymistapaa tutkimuksen kehittämiseen ja edistämiseen; kehottaa laatimaan alustavan arvion seitsemännen tutkimuksen puiteohjelman täytäntöönpanosta ennen sen väliarviointia ja arvion Euroopan tutkimusneuvoston tähänastisesta työstä;

6. korostaa, että nykyisen rahoituskriisin valossa on ensisijaisen tärkeää huolehtia rahoitusmarkkinoiden vakauden ja kuluttajien luottamuksen säilyttämisestä; toteaa nykyisen kriisin osoittavan, että Euroopan unionin on kehitettävä valvontatoimenpiteitä investoijia koskevan avoimuuden lisäämiseksi sekä arviointistandardien, toiminnan vakauden valvonnan ja luokituslaitosten aseman parantamiseksi; pyytää komissiota toimimaan yhteistyössä parlamentin kanssa, kun se laatii Ecofin-neuvoston joulukuussa 2007 hyväksymää toimintasuunnitelmaa, jolla on tarkoitus tehostaa Lamfalussyn prosessia eli rahoituspalvelulainsäädäntöä ja sen täytäntöönpanon ja noudattamisen valvontaa; korostaa, että luvatulla luottolaitosten liiketoiminnan aloittamisesta ja harjoittamisesta annetun direktiivin 2006/48/EY (3) ja sijoituspalveluyritysten ja luottolaitosten omien varojen riittävyydestä annetun direktiivin 2006/49/EY (4) tarkistamisella olisi tehostettava rahoituslaitosten vakauden valvontaa koskevia sääntöjä ja riskinhallintaa, mikä parantaa markkinatoimijoiden keskinäistä luottamusta; vahvistaa pitävänsä erittäin tärkeänä EU:n nykyistä parempaa, yhtenäistä edustusta kansainvälisissä rahoituslaitoksissa, ja pitää valitettavana, että tämänsuuntaista ehdotusta ei ole tehty;

7. pitää myönteisenä myös komission päättäväistä asennetta viedä eteenpäin vähittäisrahoituspalveluja koskevaa työtä, koska alan yhdentyminen on vielä minimaalista ja kilpailua on tarpeen kehittää joillakin osa-alueilla, jotta kuluttajat voivat saada konkreettista hyötyä; kehottaa komissiota seuraamaan tarkasti kulutusluottosopimuksia koskevan direktiivin 2008/48/EY täytäntöönpanoa;

8. panee merkille komission ponnistelut Lissabonin strategiassa asetettujen työllisyystavoitteiden saavuttamiseksi; rohkaisee komissiota jatkamaan sellaisen joustoturvan käyttöönottoa koskevan yhteisen lähestymistavan kehittämistä, jolla edistetään toisaalta joustavuuden lisäämistä työmarkkinoilla ja parannetaan toisaalta työntekijöiden työsuhdeturvaa ja pannaan joustoturvan neljä pilaria hallitusti täytäntöön, mikä voi olla tarpeen taloudellisten vaikutusten tehostamiseksi;

9. korostaa aikovansa tarkastella yhteisöjen tuomioistuimen tapauksissa C-438/05 (5), C-341/05 (6) ja C-346/06 (7) antamien huomioiden seurauksia, keskustella niistä ensin täysistunnossa ja antaa sitten työehtosopimusneuvottelujen haasteita käsittelevän mietinnön;

10. pitää valitettavana, että komissio on toimintastrategiassaan vuodeksi 2009 asettanut kulttuuri- ja koulutusasiat tärkeysjärjestyksessä kovin alhaiselle sijalle; kehottaa komissiota vahvistamaan eurooppalaista koulutusaluetta erityisesti parantamalla EU:n yleissivistävän ja ammatillisen koulutuksen järjestelmien laatua, tehokkuutta ja saatavuutta; tähdentää, että erityistä huomiota olisi kiinnitettävä elinikäiseen oppimiseen edistämällä opiskelijoiden liikkuvuutta, kielitaitoa ja aikuisten oppimista; korostaa kulttuurisen monimuotoisuuden merkitystä erityisesti digitaalisen sisällön alalla;

11. pitää myönteisenä komission ilmoitusta tulevasta yliopistojen ja yritysmaailman välistä vuoropuhelua koskevasta tiedonannosta, jolla halutaan varmistaa, että eurooppalaiset yliopistot pystyvät kilpailemaan maailman parhaiden yliopistojen kanssa; kannattaa aloitetta vihreän kirjan antamiseksi kulttuurialasta ja luovista elinkeinoista ja korostaa, että Euroopan unionin toimintaa kyseisellä alalla on tarpeen kehittää edelleen, sillä se myötävaikuttaa merkittävällä tavalla työpaikkojen luomiseen ja talouskasvuun; korostaa, että Euroopan unionin toimien pitäisi tähdätä myös kulttuuri-identiteetin ja monimuotoisuuden vahvistamiseen;

12. painottaa, että matkustajien oikeuksia koskevien kysymysten on oltava keskeisemmällä sijalla, erityisesti kun tarkastellaan pitkiä matkoja linja-autossa kulkevien matkustajien sekä juna- ja laivamatkustajien suojelemista; korostaa liikenteen hallintajärjestelmien myönteisen kehityksen merkitystä, ja kehottaa komissiota jatkamaan ponnisteluja yhtenäisen eurooppalaisen ilmatilan ilmaliikenteen hallinnan uudistusohjelman (SESAR) ja Euroopan rautatieliikenteen hallintajärjestelmän (ERTMS) kehittämiseksi;

Ilmastonmuutos ja kestävän kehityksen Eurooppa

13. tukee voimakkaasti komissiota Euroopan energiapolitiikan kehitystyössä, jossa tavoitteena on energiaomavaraisuuden edistäminen ja jäsenvaltioiden välisen solidaarisuuden lujittaminen; sitoutuu tiiviiseen yhteistyöhön neuvoston ja komission kanssa ilmastonmuutosta ja energiapakettia koskevan tehokkaan ja toimivan sopimuksen aikaansaamiseksi mahdollisimman pian; pyytää komissiota toimittamaan mahdollisimman pian parhaan ja mahdollisimman objektiivisen analyysin energian hinnannousun mahdollisista taloudellisista ja yhteiskunnallisista vaikutuksista, jotta voidaan ohjata optimaalisella tavalla säädösten antamista koskevaa päätöksentekoprosessia parlamentissa ja neuvostossa; toteaa, että EU:n on edelleen osoitettava, että talouskasvu ja kehitys voidaan sovittaa yhteen vähähiilisen talouden kanssa; palauttaa mieliin, että on varmistettava, että ympäristöä ja ilmastonmuutosta koskevat tavoitteet sisällytetään kaikkiin EU:n politiikkoihin ja rahoitusohjelmiin;

14. on tietoinen, että tämän strategian menestyksekkyys riippuu myös Euroopan unionin kyvystä saada sen kumppanit maailmalla, etenkin keskeiset toimijat, noudattamaan tällaista strategiaa; korostaa siksi, että EU:n olisi esiinnyttävä näissä asioissa yhteisenä rintamana ja osoitettava keskinäistä solidaarisuutta; panee merkille yhteisen ulko- ja turvallisuuspolitiikan korkean edustajan ja komission Eurooppa-neuvostolle äskettäin laatiman asiakirjan (jonka aiheena on ilmastonmuutos ja kansainvälinen turvallisuus (8)), ja korostaa, että energiaan, ilmastonmuutokseen ja ulkosuhteisiin liittyviin asioihin tarvitaan yhteinen lähestymistapa; pitää valitettavana, että Euroopan energiaulkopolitiikkaa varten ei ole tehty vuosittaisia ja pitkän aikavälin suunnitelmia;

15. pitää myönteisenä komission halua vähentää tavarakuljetuksista aiheutuvia päästöjä ja kehottaa komissiota antamaan lainsäädäntöehdotuksen meriteitse ja sisävesiteitse tapahtuvien kuljetusten sisällyttämiseksi päästökauppajärjestelmään; suhtautuu myönteisesti uuden meripolitiikan suunnitteluun sekä aikomukseen tehdä ehdotus kalastus- ja vesiviljelytuotteiden yhteisen markkinajärjestelyn uudistamisesta, mutta kehottaa komissiota selventämään, miten se aikoo suunnata uudelleen 6 miljoonaa euroa kalastuspolitiikan sisällä; kehottaa komissiota lisäämään ”Kestävän kehityksen Eurooppa” -otsakkeessa vuodeksi 2009 kaavailtuihin keskeisiin toimiin uuden luvun kalastus- ja vesiviljelytuotteiden yhteisen markkinajärjestelyn uudistamisesta;

16. katsoo, että koheesiopolitiikka olisi perustamissopimuksen ja solidaarisuusperiaatteen mukaisesti pidettävä yhteisön politiikkana, ja torjuu näin ollen kaikki pyrkimykset kansallistaa kyseinen politiikan ala uudelleen; katsoo, että on turvattava koheesiopolitiikan tarvitsemat rahoitusresurssit, jotta pystytään kohtaamaan edessä olevat uudet haasteet, joilla on huomattavia alueellisia vaikutuksia; toteaa, että taloudellisen ja sosiaalisen koheesion lisäksi on pystyttävä kohtaamaan väestönkehityksen muutoksista, kaupungistumisesta, eriytymisestä, muuttoliikkeistä, välttämättömästä globalisaatioon mukautumisesta, ilmastonmuutoksesta, tarpeesta taata energiansaanti sekä maaseutualueiden hitaasta kehityksestä johtuvat haasteet;

17. toteaa, että vuonna 2009 toteutetaan yhteisen maatalouspolitiikan terveystarkastuksen yhteydessä sovitut lainsäädäntömuutokset, ja odottaa, että parlamentin kanta otetaan täysin huomioon; on tyytyväinen komission ilmoitukseen siitä, että vuonna 2009 esitetään useita ehdotuksia byrokratian vähentämiseksi, ja uskoo tämän tavoitteen koskevan myös maanviljelijöitä varsinkin täydentävien ehtojen osalta; pitää myönteisenä komission aikomusta edistää laatutuotantoa maataloudessa ja odottaa saavansa osallistua aktiivisesti konkreettisten ehdotusten muotoilemiseen; pahoittelee, että vuoden 2009 toimintastrategiassa ei oteta huomioon kasvavaa huolta elintarvikkeiden saatavuuden turvaamisesta;

Yhteisen maahanmuuttopolitiikan toteutus käytännössä

18. pitää tervetulleena komission sitoutumista yhteisen maahanmuuttopolitiikan kehittämiseen, ja korostaa, että ”eurooppalaisen sopimuksen maahanmuuttopolitiikasta” pitäisi kattaa aiheet, jotka liittyvät sekä laittoman maahanmuuton torjuntaan ja laillisen maahanmuuton hallintaan että kunnianhimoisempaan kotouttamispolitiikkaan unionin toimivallan puitteissa ja eurooppalaisen turvapaikkapolitiikan käyttöönottoon niiden ehdotusten pohjalta, jotka komissio esittää vuoden loppuun mennessä; pitää ensisijaisen tärkeänä, että niiden perusteiden ja menettelyjen vahvistamisesta, joiden mukaisesti määritetään kolmannen maan kansalaisen johonkin jäsenvaltioon jättämän turvapaikkahakemuksen käsittelystä vastuussa oleva jäsenvaltio, annettua asetusta (EY) N:o 343/2003 (9) tarkastellaan uudelleen;

19. korostaa, että myös rajojen suojaaminen on yhtä lailla ensisijaisen tärkeä aihe, ja aikoo tässä yhteydessä tutkia tarkasti viimeaikaisia ehdotuksia (Euroopan unionin matkustajarekisteritiedot, eurooppalainen rajavalvontamenetelmä, maahantulo/maasta poistuminen sekä Frontexin arvioiminen) painottaen samalla kuitenkin tiukkojen tietosuojasääntöjen noudattamista;

20. korostaa, että on ensisijaisen tärkeää nopeuttaa Schengen II -tietojärjestelmän (SIS II) ja viisumitietojärjestelmän (VIS) täysimääräistä toteutusta; korostaa niin ikään tarvetta vahvistaa Frontexia, joka on riippuvainen jäsenvaltioiden sitoutumisesta henkilökunnan ja välineiden järjestämiseen;

Kansalaiset etusijalle

21. toistaa pyyntönsä, joka koski niiden kahdeksan alakohtaisen direktiivin tarkistamista, joita oli tarkoitus tarkastella arvioitaessa uudelleen kuluttajansuojamääräyksiä ja monialaisia välineitä, joilla otetaan käyttöön sisämarkkinoita koskevia ja niiden loppuun saattamiseen tähtääviä periaatteita; korostaa, että EY-merkintää ja turvallisuusmerkintöjä koskevissa asioissa tarvitaan jatkuvasti konkreettisia lainsäädäntöehdotuksia; kannustaa komissiota ponnisteluihin kulutustavaroiden turvallisuutta koskevien sääntöjen takaamiseksi ja niiden noudattamisen valvomiseksi;

22. kehottaa laatimaan enemmän siviilioikeuden alaa koskevia aloitteita, jotta voidaan saada aikaan tasapainottava oikeudellinen kehys, joka toisi varmuutta ja mahdollistaisi oikeussuojakeinojen saatavuuden; kehottaa panostamaan yhteisen viitekehyksen kehittämiseen yhtenä tärkeimmistä lainsäädännön valmistelua koskevista hankkeista ja korostaa Euroopan parlamentin, neuvoston ja komission välisen läheisen yhteistyön välttämättömyyttä tämän hankkeen yhteydessä;

23. on vahvasti sitä mieltä, ettei ole järkeä kriminalisoida syrjintää jollakin alalla ja sallia se samalla jollakin toisella alalla; odottaa komission esittävän vuoden 2008 työohjelmaansa sisältyvän ehdotuksen kattavaksi direktiiviksi EY:n perustamissopimuksen 13 artiklassa tarkoitettujen syrjinnän muotojen torjumiseksi, mutta korostaa, että on kunnioitettava jäsenvaltioiden toimivaltaa tällä alalla;

24. odottaa komission esittävän ehdotuksen rajat ylittävästä terveydenhuollosta, mutta korostaa, että on kunnioitettava jäsenvaltioiden toimivaltaa tällä alalla; odottaa myös mielenterveyttä koskevan sopimuksen aikaansaamista ja toistaa samalla sitoutuvansa terveydenhuollon parantamiseen Euroopassa sekä antamaan tukensa sellaiselle Euroopan unionin strategialle, jolla pyritään torjumaan syöpää, sydän- ja verisuonitauteja ja muita vakavia sairauksia, harvinaiset sairaudet mukaan luettuina;

25. pitää valitettavana, että kansanterveysalan toimintastrategia on edelleen heikko; kannustaa komissiota lisäämään ponnisteluja sosiaalisista, taloudellisista ja ympäristötekijöistä johtuvan terveydellisen eriarvoisuuden torjumiseksi, terveellisten elämäntapojen edistämiseksi ja terveystiedon parantamiseksi sekä tehostamaan koordinointi- ja reagointivalmiuksiaan maailmanlaajuisten terveysuhkien tapauksissa; muistuttaa komissiota kemikaalien rekisteröinnistä, arvioinnista, lupamenettelyistä ja rajoituksista (REACH) annetun asetuksen (EY) N:o 1907/2006 (10) suhteen siitä, että lainsäädäntö voi olla toimivaa vain, jos se pannaan asianmukaisesti täytäntöön; kehottaa komissiota varmistamaan asianmukaiset valmistelutoimet REACH-asetuksen mukaisissa tulevissa tehtävissään;

26. kehottaa lisäämään toimia järjestäytyneen rikollisuuden, etenkin verkkorikollisuuden, torjumiseksi ja vaatii komissiota vauhdittamaan ponnisteluita ihmiskaupan vitsauksen torjumiseksi; kehottaa määrittelemään kattavasti terrorismin vastaiset politiikat ja kehottaa komissiota esittämään ehdotuksen terrorismin uhrien etujen turvaamisesta ja edistämisestä ja laatimaan ehdotuksia siitä, miten biouhkiin voidaan varautua paremmin;

27. kehottaa komissiota pohtimaan, mitä siirtymäjärjestelyjä olisi otettava käyttöön, jotta voidaan hyväksyä oikeus- ja sisäasioita koskevia säädöksiä sillä aikaa, kun Lissabonin sopimus ei ole vielä tullut voimaan; painottaa, että vuonna 2009 Euroopan parlamentilla on Lissabonin sopimuksen myötä uusi rooli vapauteen, turvallisuuteen ja oikeuteen perustuvan alueen politiikoissa ja niihin liittyvien kansainvälisten sopimusten tekemisessä; painottaa tämän edellyttävän olemassa olevaa pilarirakennetta koskevan lainsäädännön laajaa tarkistamista sekä Europolin ja Eurojustin aseman uudelleentarkastelua;

28. pitää myönteisenä komission ehdotusta lasten oikeuksista ja heidän suojelemisestaan; toteaa, että komission valtavirtaistamispolitiikan (gender mainstreaming) strategia on perin yleisluonteinen; odottaa komission vahvistavan pikaisesti vuonna 2009 käynnistyvien aloitteiden yksityiskohdat; kehottaa komissiota varmistamaan, että Daphne III -ohjelma tulee voimaan aikataulussa;

Euroopan unioni kumppanina maailmassa

29. pitää myönteisenä komission vuotuisessa toimintastrategiassa Lissabonin sopimuksen voimaantulon valmistelulle annettua painoarvoa; toteaa, että valmisteluja on toteutettava sekä sisäisesti että komission suhteissa parlamentin ja neuvoston kanssa; korostaa Lissabonin sopimuksen voimaantulon asianmukaisen valmistelun merkitystä varsinkin, mitä tulee Euroopan ulkosuhdehallinnon perustamiseen yhteistyössä Euroopan parlamentin kanssa;

30. korostaa ihmisoikeuksien ja oikeusvaltioperiaatteen kunnioittamisen maailmanlaajuisen puolustamisen ja edistämisen tärkeyttä varsinkin niissä lukuisissa maissa, joissa ihmisoikeuksia ei kunnioiteta;

31. pitää tärkeänä Kroatian kanssa käytävien liittymisneuvottelujen mahdollisimman pikaista päätökseen saattamista, myös merkkinä muulle Länsi-Balkanin alueelle siitä, että sen tulevaisuus on EU:ssa, mikäli se täyttää tarvittavat edellytykset;

32. kehottaa komissiota osallistumaan täysipainoisesti Euroopan turvallisuusstrategian tarkistamiseen;

33. kehottaa komissiota seuraamaan tarkkaan, että kokonaisvaltaisessa Kosovon-suunnitelmassa vahvistetut ehdot pannaan täytäntöön kaikilta osin, ja vaatimaan perustuksia monietniselle Kosovolle; kehottaa komissiota yhdessä neuvoston kanssa ottamaan käyttöön tarvittavat koordinointijärjestelyt sen varmistamiseksi, että Kosovossa läsnä olevat EU:n eri toimijat esiintyvät yhtenäisesti; kehottaa komissiota tukemaan ja ylläpitämään vakaus- ja assosiaatioprosessin välineen avulla Länsi-Balkanin valtioiden edistymistä kohti EU-jäsenyyttä;

34. korostaa EU:n Itämeri-strategian tarvetta, jotta tämän alueen maiden yhteistyötä ja integroitumista voidaan lisätä, ja kehottaa komissiota esittämään Mustanmeren synergiaa koskevan suunnitelman;

35. vaatii toteuttamaan lisätoimenpiteitä Euroopan naapuruuspolitiikan vahvistamiseksi ja sen tekemiseksi olennaisemmaksi kyseessä olevien maiden kannalta; korostaa, että Euroopan unionin on pidettävä kiinni sitoutumisestaan demokraattisiin arvoihin ja oikeusvaltioperiaatteeseen suhteissaan kyseisiin maihin; pyytää komissiota tukemaan parlamentaarisen ulottuvuuden sisällyttämistä EU:n itäisiä naapureita koskevaan politiikkaan perustamalla EURO-NEST-edustajakokouksen, joka kokoaa yhteen Euroopan parlamentin jäsenet ja itäisten naapurimaiden parlamenttien edustajat;

36. pitää valitettavana, että komissio ei ehdota uusia keinoja vuosituhannen kehitystavoitteiden toteuttamiseksi, jotta tehdyt sitoumukset voitaisiin saavuttaa vuoteen 2015 mennessä; kehottaa komissiota varmistamaan, että EU:n antaman humanitaarisen avun, erityisesti kehitysmaissa annettavan elintarvikeavun, määrä säilyy ennallaan ja, jos vain mahdollista, kasvaa vuonna 2009; uskoo, että menestyksekäs Dohan kehitysohjelma pysyy EU:n kaupan painopistealana, mutta pitää valitettavana, että tämä poliittinen strategia ei ole vielä näkynyt WTO:n Dohan jälkeisessä kehitysohjelmassa; katsoo, että kaikkiin vapaakauppasopimuksiin olisi kuuluttava olennaisena osana kunnianhimoinen kestävää kehitystä koskeva luku (tärkeimpien ILO:n yleissopimusten ratifioiminen ja niiden täytäntöönpano sekä olennaiset ympäristöä koskevat vähimmäisvaatimukset mukaan luettuina);

Toteutus, hallinnointi ja parempi sääntely

37. vahvistaa, että yhteisön lainsäädännön puolueettoman vaikutustenarvioinnin, asianmukaisen täytäntöönpanon, seurannan ja siitä raportoinnin olisi oltava etusijalla sääntelyn parantamiseen nähden; katsoo kuitenkin, että komissiolla on keskeinen tehtävä jäsenvaltioiden avustajana, jotta tämä tavoite voidaan saavuttaa; painottaa, että sen olisi osallistuttava tiiviimmin yhteisön lainsäädännön soveltamisen seurantaan ja korostaa tarvetta tiiviimpään komitologiamenettelyitä koskevaan toimielinten väliseen yhteistyöhön;

38. kannattaa komission ehdotuksia hallinnollisen taakan keventämisestä, muistuttaa tukevansa päättäväisesti tavoitetta hallinnollisen taakan keventämisestä 25 prosentilla vuoteen 2012 mennessä ja odottaa konkreettisia tuloksia mahdollisimman pian; pitää mainittua tavoitetta ensisijaisen tärkeänä erityisesti pk-yrityksille ja Lissabonin strategian tavoitteiden saavuttamista olennaisesti edistävänä tekijänä; muistuttaa, että kaikessa lainsäädännössä on pyrittävä tähän tavoitteeseen; korostaa kuitenkin, että nykyisen säännöstön yksinkertaistamisen, kodifioinnin ja uudelleen laatimisen ei pitäisi haitata politiikan tavoitteita;

39. korostaa, että politiikan painopisteitä olisi tuettava asettamalla talousarvion painopisteet uudella tavalla, jotta EU pystyy toimimaan konkreettisesti;

40. odottaa komission työskentelevän kansallisten ilmoitusten laadun parantamiseksi (26 jäsenvaltiota on toimittanut yhteenvedon EU-varojen käytöstä talousarviota koskevasta kurinalaisuudesta ja moitteettomasta varainhoidosta Euroopan parlamentin, neuvoston ja komission välillä tehdyn toimielinten sopimuksen (11) 44 kohdan ja Euroopan yhteisöjen yleiseen talousarvioon sovellettavasta varainhoitoasetuksesta 25. kesäkuuta 2002 annetun neuvoston asetuksen (EY, Euratom) N:o 1605/2002 (12) 53 b artiklan mukaisesti), jotta ne olisivat käyttökelpoisia Euroopan tilintarkastustuomioistuimelle, ja odottaa hyvin pikaisesti raporttia kyseisten yhteenvetojen laadusta ja ehdotuksia siitä, miten niiden laatua voitaisiin parantaa; korostaa myös, kuinka tärkeää on toteuttaa vuoden 2006 vastuuvapautta koskevat päätökset, ja erityisesti rakennerahastoja koskeva toimintasuunnitelma sekä ulkoisiin toimiin myönnettyjen EU-varojen käytön seuranta;

Eurooppa-asioista tiedottaminen

41. kehottaa komissiota asettamaan kansalaiset keskeiselle sijalle Euroopan yhdentymiskehityksessä; kehottaa komissiota lisäämään ponnistelujaan tehokkaan tiedotuspolitiikan kehittämiseksi, jotta kansalaiset saataisiin paremmin ymmärtämään Euroopan unionia, erityisesti Euroopan parlamentin vaalivuotena; korostaa Lissabonin sopimukseen sisältyvän kansalaisaloitteen ripeän käyttöönoton tärkeyttä; muistuttaa Euroopan parlamentin, neuvoston ja komission asiakirjojen saamisesta yleisön tutustuttavaksi annetun asetuksen (EY) N:o 1049/2001 (13) tarkistamisehdotuksen perusteella, että komissio on sitoutunut lisäämään avoimuutta ja parantamaan asiakirjojen saatavuutta;

*

* *

42. kehottaa puhemiestä välittämään tämän päätöslauselman neuvostolle ja komissiolle sekä jäsenvaltioiden hallituksille ja parlamenteille.

(1) EYVL L 11, 15.1.2002, s. 4.

(2) EUVL L 376, 27.12.2006, s. 36.

(3) EUVL L 177, 30.6.2006, s. 1, direktiivi sellaisena kuin se on viimeksi muutettuna direktiivillä 2008/24/EY (EUVL L 81, 20.3.2008, s. 38).

(4) EUVL L 177, 30.6.2006, s. 201, direktiivi sellaisena kuin se on viimeksi muutettuna direktiivillä 2008/23/EY (EUVL L 76, 19.3.2008, s. 54).

(5) Viking (International Transport Workers' Federation ja Suomen merimiesunioni), tuomio 11. joulukuuta 2007.

(6) Laval, tuomio 18. joulukuuta 2007.

(7) Rüffert, tuomio 3. huhtikuuta 2008.

(8) S133/08.

(9) EUVL L 50, 25.2.2003, s. 1.

(10) EUVL L 396, 30.12.2006, s. 1.

(11) EUVL C 139, 14.6.2006, s. 1, sopimus sellaisena kuin se on muutettuna Euroopan parlamentin ja neuvoston päätöksellä 2008/29/EY (EUVL L 6, 10.1.2008, s. 7).

(12) EYVL L 248, 16.9.2002, s. 1, asetus sellaisena kuin se on viimeksi muutettuna asetuksella (EY) N:o 1525/2007 (EUVL L 343, 27.12.2007, s. 9).

(13) EYVL L 145, 31.5.2001, s. 43.